દરમિયાન તેમને જાણવા મળ્યું કે બિથોવાનના જીવન પર ફ્રાંસના જાણીતા લેખક રોમાં રોલાંએ એક પુસ્તક લખ્યું છે. તેમણે તે પુસ્તક ખરીદ્યું, વાંચ્યું અને રોમાં રોલાંને મળવા તત્પર બન્યાં. રોમાં રોલાં અંગ્રેજી જાણતા ન હોવાથી તેમને ફ્રેંચ શીખવાની ફરજ પડી. બંને વચ્ચે પત્રવ્યવહાર થયો અને પછી ત્રણ ચાર વખત મળવાનું થયું. એમાંની એક મુલાકાત દરમિયાન રોમાં રોલાંએ તેમણે નવા જ લખેલા પુસ્તક ‘મહાત્મા ગાંધી’નો ઉલ્લેખ કર્યો. મીરાબહેનની આત્મકથામાં ‘ધી સ્પિરિટ પિલગ્રીમેઝ’ કે જેનો ગુજરાતીમાં ‘એક સાધિકાની જીવનયાત્રા’ નામથી વનમાળા દેસાઈએ ભાવાનુવાદ કર્યો છે તેમાં આ ઘટનાને તેમણે કંઈક આ રીતે વર્ણવી છેઃ ‘તેમણે હિંદુસ્તાનનો ઉલ્લેખ કર્યો. હું ફરતી ફરતી ત્યાં પહોંચી જાઉં એવું સૂચન કરવા માટે નહીં, પરંતુ તેમણે હમણાં જ ‘મહાત્મા ગાંધી’ નામની એક પુસ્તિકા લખી હતી – એ હજુ છપાતી હતી- તેના અનુસંધાનમાં. હું બાઘાની જેમ જોઈ રહી. એમણે પૂછ્યુંઃ તેં એમને વિશે કાંઈ સાંભળ્યું નથી ? મેં ના કહ્યું. તેમણે મને એમના વિશે વાત કરી અને બોલ્યાંઃ “તેઓ બીજા ઈશુ ખ્રિસ્ત છે. ” આ શબ્દો મારા અંતરમાં ઊંડા ઉતરી ગયા. ખાસ કાંઈ વિચાર કર્યા વગર મેં તેને મનમાં સંઘરી તો રાખ્યાં પણ તે વખતે મને ખ્યાલ નહોતો કે મારે પોતાને માટે તે ખાસ અર્થસૂચક હતા.’